D. Jarjabek, poslanec: (2005-11-09):
Myslím si, že v demokraticky a spravodlivo spravovanej spoločnosti neobstojí existencia dvoch kategórií dôchodcov a že je v silách početne a odborne zaiste i kvalifikovaného aparátu ministerstva, v čele ktorého ste sa ocitli, vypracovať metodiku na prepočet tzv. starých dôchodkov tak, aby zodpovedal úrovni dôchodkov dnes priznávaných. Ďakujem vám za kvalifikované vysvetlenie problému a odpoveď. Vážený pán predseda, pokračujem v interpeláciách z hľadiska toho istého paragrafu adresovanú na ministra kultúry pána Františka Tótha. Vážený pán minister, v roku 2006 pokračuje jubilejný rok Ľudovíta Štúra. Pripustí rezort kultúry, aby v jubilejnom roku Ľudovíta Štúra došlo k negradovaniu a prakticky k likvidácii Múzea Ľudovíta Štúra v Modre? Čo sa stane s depozitármi, študovňou, expozíciou dejín Modry a galériou Ignáca Bizmayera, ak rezort pripustí navrhované presťahovanie Múzea Ľudovíta Štúra do domu, v ktorom je Pamätná izba Ľudovíta Štúra, ako to navrhuje mesto Modra, túžiace zriadiť v dnešnej budove vináreň a reprezentačné priestory primátora. Máte v rozpočte 30 mil. pre Slovenskú národnú knižnicu, zriaďovateľ múzea na adaptáciu priestorov? Nebolo by podľa vášho názoru rozumnejšie buď v dohode s mestom Modra dosiahnuť konsenzus a spoločnými silami ďalej skvalitniť prácu 40-ročnej muzeálnej inštitúcie, alebo odkúpiť túto budovu od mesta a zveriť ju ako majetok štátu do správy Slovenskej národnej knižnice, ktorá je zriaďovateľom múzea? Ďakujem za kvalifikované vysvetlenie. Opäť v znení toho istého paragrafu mám interpeláciu na ministra zahraničných vecí Slovenskej republiky pán Eduarda Kukana. Vážený pán minister, predpokladám, že váš úrad sa rovnako ako Správa služieb diplomatického zboru vyjadruje k vhodnosti umiestnenia sídel zahraničných diplomatických misií a rezidencií diplomatov na území tohto štátu. Môžete, prosím, poskytnúť informácie, aké podmienky na lokalizáciu takýchto inštitúcií považuje ministerstvo za dôležité? Vyjadrili ste súhlas s umiestnením rezidencie veľvyslanca Spolkovej republiky Nemecko v susedstve parlamentu Slovenskej republiky? Brali ste do úvahy výškový rozdiel medzi týmito stavbami, ktoré v budúcnosti spôsobí vizuálny dojem, že nad Národnou radou Slovenskej republiky veje nemecká štátna vlajka? Pýtam sa vás to ako starý Bratislavčan. Takisto ďakujem za kvalifikované vysvetlenie. Ďalšiu interpeláciu v zmysle toho istého paragrafu predkladám opäť ministrovi kultúry Slovenskej republiky pánovi Františkovi Tóthovi. V zmysle § 129 rokovacieho poriadku interpelujem pána ministra vo veci neopodstatnene zdĺhavého procesu vybavovania priznaného príspevku na vydávanie časopisu Spolku slovenský spisovateľ Literárny týždenník. Na základe žiadosti vydavateľstva Spolku slovenských spisovateľov, ako i priaznivom posúdení príslušnou komisiou uzatvorilo vydavateľstvo ešte s vaším predchodcom vo funkcii ministra kultúry zmluvu o poskytnutí prostriedkov na vydávanie časopisu Literárny týždenník vo výške 2,5 mil. Sk. Je mi známe, že vzhľadom na skutočnosť, že Literárny týždenník vychádza, vydavateľstvo Spolku slovenských spisovateľov podlieha, jeho dotovanie z verejných zdrojov, súhlasu vecne príslušných európskych orgánov, čo zrejme spôsobilo, že do konca septembra vydavateľ Literárneho týždenníka nedisponoval schválenými a pridelenými prostriedkami. Zaujíma ma však, kedy k presunu pridelených prostriedkov príde a či ministerstvo pri pripravovaných korekciách grantových programov neuvažuje o tom, aby periodicky vydávané umelecké časopisy, prípadne iné periodicky usporiadané umelecké aktivity mohli získať v dostatočnom časovom predstihu, aby ich vydavateľom a organizátorom nevznikali zbytočné náklady s dočasným riešením deficitu počas schvaľovania udelených príspevkov v Bruseli. Ďakujem vám za kvalifikované vysvetlenie problému a odpoveď. A vám ďakujem za trpezlivosť. Ďakujem pekne.